Paula Rego

Dame Paula Rego (26. jaanuar 1935 – 8. juuni 2022) oli Portugalis sündinud kunstnik, kes on ennekõike tuntud oma maalide järgi, mis põhinevad juturaamatutel. Tema teosed peegeldavad tihti feminismi. Rego õppis Slade'i kunstikoolis Inglismaal ja oli eksponeeriv liige Londoni Grupis. Ta elab ja töötab Londonis.

Lapsepõlv ja noorus 
Rego on sündinud Portugalis ning kasvanud peamiselt vanaema juures. Ta oli pere ainuke laps ning tema pere oli rikas, mistõttu oli ta lapsepõlv üsna mugav. Rego pere mõtles välja palju traditsionaalseid muistendeid, mis ajapikku Paula kunsti loomiseni viisid. Rego saadeti Saint Juliani kooli Carcaveloses ning ta õppis seal aastatel 1945–1951. 1951. aastal saadeti ta Inglismaale Grove'i kooli, kuid see talle ei sobinud ning ta veetis oma viimased kooliaastad Slade'i kunstikoolis. Samas koolis tutvus Rego kaasõpilase Victor Willingiga. 1957. aastal lahkusid Rego ja Willing Londonist, et elada Portugalis. Nad abiellusid 1959. aastal. Kolm aastat hiljem ostis Rego isa nendele maja Londonis, seetõttu veetis Rego aega nii Inglismaal kui ka Portugalis. Aastaid hiljem olid Rego ja Willing ning nende lapsed sunnitud jäädavalt Londonisse kolima.

Karjäär 

Paula Rego karjäär algas 1962. aastal, kui ta hakkas oma teoseid Londoni rühmitusega eksponeerima. 1956. aastal oli tema esimene isikunäitus Lisbonis. Seejärel järgnes aastatel 1971–1978 seitse isikunäitust Portugalis ja isikunäituste sari Inglismaal. 1988. aastal oli Rego retrospektiivne teema Lisboni näitusel ning Serpentine'i galeriis Londonis. Seejärel ilmus Regolt kaks sarja teoseid. Esimene sari oli maalidest, mille teemaks olid lastesalmid. Neid eksponeeriti üle Inglismaa. Teise sarja moodustasid suuremõõtmelised maalid, mis olid Carlo Crivelli teostest inspireeritud. Järgnes palju teisi näituseid. Näiteks Tate Liverpoolis 1997. aastal, Dulwich Picture Galeriis 1998. aastal ning Birminghami muuseumis ja kunstigaleriis 2007. aastal. Rego kunsti võib näha paljudes avalikes kui ka erakogudes üle maailma. Paula Regol on 43 teost Briti nõukogu kollektsioonis, 10 teost Inglismaa kunstinõukogu kollektsioonis ja 46 teost Tate'i galeriis Londonis.

Teoste teemad 
Paula Rego käsitles oma teostes teemasid, mis nende maalimise ajal olid tabud ja moest väljas. Ta on maininud, et tema teoste teemaks on hirmule näo andmine. Lapsena kartis ta kõike ning ka täiskasvanuna kardab ta paljusid asju. Tema hirmudest aitab eemale saada kunsti loomine. Rego toob paljudes oma teostes esile naiseks olemise erilisuse. Rego nägi lapsepõlves, kuidas vaestel naistel kästi kõike teha, aga rikkad naised ei pidanud midagi tegema. Regole ei meeldinud see ning seetõttu tahtis ta oma teostes kujutada teistsugust naist. Ta tahtis oma teostes esindada naisi kes ei ole nii naiselikud. Ta tegi sarja "Dog Women". Teoste sõnumiks on, et ekstsentriline käitumine peaks olema julgustatud, mitte kardetud.

Samuti on Rego oma teostes kujutanud kahte teemat, mida varem kunstis esile toodud ei ole: aborti ja depressiooni. Aborditeemalisi teoseid tegi ta ennekõike seetõttu, et Portugalis taheti aborti legaalseks muuta. Depressioonisari on loodud 2007. aastal. Samuti on Rego kujutanud sõda ja inimese julma käitumist. Rego on teadlik kunstiajaloost ning teab, et teemad mida on käsitletud läbi aegade, näiteks armastus ja sõda, on ajatud ning nendest teemadest saab kunstis teostada palju huvitavaid tulemusi.

Rego on inspireeritud muinasjuttudest ning muistenditest ja kirjandusest. Nende kaudu loob ta poliitilisi ja sügavaid teoseid. Ta kujutab pereprobleeme, poliitilisi süsteeme ning sotsiaalseid struktuure. Paljud tema teosed on seotud Portugali muistendite ja lugudega.

Kuigi Rego võtab oma inspiratsiooni kirjandusest ja muinasjuttudest, siis on tema teostes esitatud lugusid siiski raske lugeda, sest nendes on ka sürrealismi, mistõttu on paljudes tema teostes unenäolaadne atmosfäär. Rego teoste sügavamaks käsitlemiseks on vaja uurida psühhoanalüütilist teooriat ja sotsiaalset ajalugu. Tema põhilisteks motiivideks on noored tüdrukud ja naised ning dominantsed isafiguurid ja klaustrofoobilised perestseenid.

Stiil 
Tema teosed on tihti sünged ja keerulised. Kõige rohkem on ta teinud maale, joonistusi ja kollaaže. Tihti kasutab ta loomi inimeste asendusena. Oma teostes on ta esile tõstnud erinevate sotsiaalsete probleemide võimsust ja kurjust.

Varasemates teostes oli ta tugevalt mõjutatud sürrealismist. 1960. aastatel hakkas ta kasutama abstraktsemat stiili, sest see sai sellel ajal järjest populaarsemaks. Regol oli salajane visandiraamat, kuhu ta tegi vabas vormis figuure, mida tema õpetajad ei oleks heaks kiitnud.

1970. aastatel lõpetas ta kollaažide tegemise ning 1990. aastatel hakkas kasutama pastellvärve. Ta kasutab pastellvärve tänapäevani, rohkem kui õlivärve. Pastellvärvidega on tehtud näiteks "Dog Womeni" sari, kus naised käituvad nagu koerad.

1990. aastatel on näha Rego stiilis muutust. Tema teosed olid selgemad ja lineaarse stiiliga, sarnane sellega, mida õpetati Slade'i kunstikoolis. Siit sai alguse Rego stiil, mille poolest ta on tuntud. Selged joonistused, millel on kujutatud tugevaid naisi keerulistes olukordades.

Teoseid 
"Celestina's House" jutustab loo süngest muinasjutumaailmast kus võimul on maagiline realism ning mitte miski pole kindel, väljaarvatud feminsim. Celestina on karakter, kes ilmus Hispaania kirjandusse 15. sajandil. Ta on julm, praktiline ja tugev.

Teoses "Snow White Playing With Her Father's Trophies" on Rego kasutanud naise edevust perekondliku poliitika aluseks. Peategelaseks on kangelanna valges kleidis, kes sümboliseerib süütust. Ta istub jalad harkis, see kujutab seksuaalset ärkamist. Taustal on tema kasuema, kes kükitab ja kujutab vananevat nõida.

"The Firemen Of Alijo" on üks Rego kollaažidest. Ta hakkas kollaažist juba noores eas huvituma. Rego kombineeris abstraktseid ja figuratiivseid kompositsioone sürrealistliku tehnikaga. Ta tahtis ennast vabastada traditsioonilistest piirangutest. Teos on värviküllane ning sellel on palju vorme, mis kujutavad inimesi.

"Dog Woman" on teos, mis oli inspireeritud loost, mille ta sõber talle kirjutanud oli. Rego on selle maaliga tahtnud edasi anda naiste võimsust ja tugevust.

"Swallows the Poisoned Apple" teoses on kujutatud lumivalgukese lugu. Pildil on naine lumivalgukese riietes, kuid naine ei ole kujutatud ilusa printsessina vaid keskealise naisena. Teosel on hetk pärast mürgise õuna söömist. Rego on tahtnud näidata naise väärtust sotsiaalses kontekstis tõlgendades vananemist nii füüsilise kui ka psühholoogilise rikkumisena.

"The Policeman's Daughter" on samuti üks teoseid, mis paistab teiste seast välja. Teosel istub naine toolil ja puhastab pruuni saabast. See saabas on osa vormiriietusest ning on tehtud ajal, mil oli Salazari võim. Portugali elanikud elasid hirmus, kartes, et nad eemaldatakse ühiskonnast. Maali kodune atmosfäär demonstreerib, kuidas poliitiline võim tungib koju sisse. Naise nägu on passiivne, mis on vihje sellele, et selle aja režiim on edukalt eemaldanud inimeste iseloomud.

Üks Rego olulisemaid sarju oli "Dancing Ostriches". Nendel maalidel ei ole kujutatud lugu ja puudub narratiiv. See sari on tema teostest kõige abstraktsem. Kujutatud figuurid näitavad sügavat emotsiooni. Nende maalide jaoks oli modelliks üks tema tuttavatest Lila Nunes.

Maalil "The Dance" on kaks tantsivat paari, tantsiv trio ja üksik figuur. Trio kujutab aja möödumist. Vanaema, ema ja tütar liiguvad graatsiliselt läbi elutsükli. Rego on huvitatud sellest, kuidas inimese käitumine muutub olles üksi, kahekesi või osa grupist. Maalil on müstiline atmosfäär. Kujutatud isikutel on naerul näod, kuid kõik ei ole siiski nii, nagu esialgu näib.

Viited 

Portugali kunstnikud
Sündinud 1935
Surnud 2022